མི་ཞིག་འཇིག་རྟེན་འདི་ལ་ཐོག་མར་སླེབས་པ་ནས་གྱ་ཙེ་གོམ་པ་བགྲོད་ལུགས་དང་།ཟ་མ་བཟའ་སྟངས།སྐད་ཆ་བརྗོད་ལུགས།གོན་པ་གྱོན་སྟངས་དང་བཅས་པ་གཞན་ལ་ལད་མོ་ཟློས་པ་ལས་རིམ་གྱིས་ཤེས་པ་ཡིན་ཞིང་།མ་བསླབས་མ་སྦྱངས་པར་རང་ཉིད་སྐྱེས་པ་ཉིད་ནས་ཁོར་ཡུག་དེ་དང་མཐུན་པའི་རིག་གནས་གོམས་སྲོལ་ལྡན་པའི་ཡོན་ཏན་འཕེར་བོ་ཞིག་མི་སུ་ལའང་ཡོད་པ་མ་ཡིན་པས།ཁོར་ཡུག་ཇི་འདྲ་བ་ཡིས་མི་དེ་འདྲ་བ་སྐྱེད་ཅིང་།མི་ནི་ཁོར་ཡུག་གི་ཐོན་རྫས་ཁྱད་པར་བ་ཞིག་ཡིན་པས།ཁྱེའུ་ཞིག་ཐོག་མར་རིགས་གང་དུ་སྐྱེས་པ་གཙོ་བོ་མ་ཡིན་པར།གང་དུ་འཚོ་བའི་ཁོར་ཡུག་གཙོ་བོ་ཡིན་པ།སྤྱང་ཀིའི་ཚོགས་སུ་འཚོ་བའི་བྱིས་པས་སྤྱང་སྐད་རྒྱག་ཅིང་ཤ་རྗེན་ཟ་བ་དང་།རྒྱ་ཡི་རིགས་སུ་སྐྱེས་ཀྱང་བོད་ཡུལ་དུ་ནར་སོན་པའི་བྱིས་པ་དག་གིས་བོད་པ་བཞིན་བྱེད་པའི་དངོས་དོན་མང་པོས་དངོས་ར་སྤྲོད་པ་ལྟར།ཁོར་ཡུག་གི་ཤུགས་རྐྱེན་ནི་མི་ཞིག་ལ་མཚོན་ན་ཤིན་ཏུ་གལ་ཆེ་ཕྱིར།སྔོན་ནས་ད་ལྟའི་བར་དུ་རྒྱལ་ཁབ་དང་མི་རིགས་གང་གི་གྲས་སུའང་།ཆོས་ཁང་དང་།དགོན་པ།སློབ་གྲྭ་སོགས་མི་མང་པོ་ལྷན་དུ་འདུས་ཤིང་།དགེ་རྒན་དག་གིས་སློབ་བུ་མང་པོ་ལ་དུས་གཅིག་ལ་ཁང་པ་གཅིག་ཏུ་སློབ་ཁྲིད་བྱེད་པའི་སྲོལ་མ་ཉམས་པར་སྔར་བཞིན་གནས་ཤིང་།ཐ་ན་སློབ་གྲྭའི་བཟོ་བཀོད་ཀྱི་བཀོད་པ་མི་ལེགས་ཀྱང་སློབ་སྦྱོང་གི་གོམས་སྲོལ་བཟང་པོའི་སློབ་གྲྭ་དག་ལ་ཕ་མ་དང་བུ་ཕྲུག་སུའང་རེ་བ་ཆེ་བ་ནི།མི་ཡི་གྲས་སུ་རང་རྟོགས་ཀྱིས་རང་གི་ལུས་སེམས་ཆུན་ཞིང་རང་འགུལ་གྱིས་བསླབ་ལ་དཀའ་བ་སྤྱོད་པའི་མི་ནི་ཉི་མོའི་སྐར་མ་ལས་ཀྱང་ཉུང་ཞིང་།འདི་ནི་མི་ཡི་རིགས་ལ་ཐུན་མོང་དུ་མངའ་བའི་སྤྱི་ཆོས་ཤིག་ཀྱང་ཡིན་པས།བོད་ཀྱི་ཡུལ་དུ་ཆོས་གྲྭ་འགྲིམས་ན་དབུས་གཙང་གི་ཡུལ་ལ་འགྲོ་བ་དང་།དེང་གི་དུས་ལ་སློབ་གྲྲར་འགྲོ་ཚེ་ཕྱི་རྒྱལ་དང་པེ་ཅིང་སོགས་ལ་འགྲིམས་པ་ནི།མཐར་གཏུགས་ན་ཡུལ་དེ་གའི་སློབ་སྦྱོང་གི་ཆ་རྐྱེན་ལེགས་པ་ཉིད་དང་དམ་དུ་འབྲེལ་ཕྱིར།ཀློག་ཀླད་དྲ་རྒྱ་སོགས་ཀྱི་ཆ་རྐྱེན་གྱ་ནོམ་པའི་དེང་གི་དུས་སུའང་མི་རིགས་ཚང་མ་འཚང་ག་ཤིགས་ཤིགས་ཀྱིས་སློབ་གྲྭར་འགྲིམས་པ་ནི།རང་རྟོགས་མེད་པའི་མི་རྣམས་ཕྱི་ཡི་ཁོར་ཡུག་དང་།གྲོགས་ཀྱིས་འགྲན་རྩོད།ལྷག་པར་དགེ་རྒན་གྱིས་སློབ་གསོ་བཅས་ལ་བརྟེན་ནས།རང་རྟོགས་ཀྱི་བསམ་བློ་བསྐྱེད་ཅིང་བྱིས་པ་དག་གི་ནུས་པ་སྔོག་པར་བྱེད་པ་བཅས་ཀྱི་སླད་ཡིན་པས།སློབ་གྲྭའི་ཁོར་ཡུག་རྒྱ་ཆེན་པོ་དེའི་ནང་དུ་སྡོད་པའི་མི་རྣམས་ལས་རིགས་ཀྱི་ཆ་ནས་དབྱེ་ན།དགེ་རྒན་དང་།སློབ་མ།ལས་འཟོ་བ་གསུམ་དུ་འདུ་ཞིང་།དེའི་ནང་དུ་དགེ་རྒན་རྣམས་ནི་སློབ་ཁྲིད་ཀྱི་བྱེད་སྒོ་སྤེལ་མཁན་དང་།སློབ་གསོའི་ལས་ཀ་བྱེད་མཁན་གཙོ་བོ་ཡིན་པས།དགེ་རྒན་དག་ལ་སློབ་མ་ལེགས་པའི་ལམ་དུ་འཁྲིད་པ་དང་།སློབ་མ་ལ་རིག་གནས་འཁྲིད་པ།སློབ་མའི་སློབ་སྦྱོང་གི་ནུས་པ་གསོ་བའི་འགན་འཁྲི་ལྡན་ཞིང་།སློབ་གསོ་ཞེས་པའི་འགག་རྩའང་སློབ་མ་དག་གི་ལུས་སེམས་གསོ་བ་དང་།རིག་གནས་སློབ་པའི་ནུས་པ་གསོ་བ།དེ་ལ་བརྟེན་ནས་སློབ་གྲྭ་གསོ་བ་བཅས་ཀྱི་དོན་ལས་མི་འདའ་ན།དགེ་རྒན་རྣམས་ནི་སློབ་ཁྲིད་དང་སློབ་གསོའི་བྱ་བ་ཀུན་གྱི་སྲོག་ཤིང་ལྟ་བུར་གྲུབ་ཅིང་།སློབ་བུ་དག་གིས་སློབ་གྲྭ་དེ་རུ་ཅི་ཞིག་བསླབ་པ་དང་།གང་ལྟར་བསླབ་པ་དང་།དེ་ལྟར་བསླབས་ནས་མཐར་ཐུག་མི་ཇི་འདྲ་བ་ཞིག་བྱེད་པའི་མིག་དཔེ་ནི།ཁོར་ཡུག་དེ་རུ་དགེ་རྒན་དག་ལ་དཔེར་བལྟ་བ་ལས་གཞན་གང་ཡང་མ་མཆིས་པས།རྒྱ་རིགས་ཀྱི་གཏམ་དཔེ་རུ།དགེ་རྒན་ནན་མོ་ཡིན་ན་སློབ་མ་ལེགས་པོ་འཁྱོངས།།ཞེས་པ་དང་།བོད་པའི་དམངས་ཁྲོད་དུའང་།དགེ་རྒན་ཚྭ་ཁུ་བཟའ་རྒྱུར་དགའ་ན།དགེ་ཕྲུག་སྒོག་པ་བཟའ་རྒྱུར་དགའ།ཞེས་པ་དང་།དགེ་རྒན་སྣ་ཐལ་ལ་དགའ་ན།དགེ་ཕྲུག་ཇ་བཞུར་ལ་དགའ།ཞེས་པ་སོགས་མང་དུ་འབྱུང་བ་བཞིན།དགེ་རྒན་གྱི་གཏམ་བརྗོད་འདུག་སྟངས་དང་།ཡིག་བྲིས་ཡོན་ཏན།གོན་པ་ཆ་ལུགས།ཐ་ན་ལུས་ཀྱི་བཟོ་ལྟ་དང་བཅས་པ་ནི།སློབ་མ་དག་གི་མིག་མདུན་དུ་སྣང་བའི་དཔེ་གཞི་གསོན་ཉམས་ལྡན་པ་ཞིག་ཡིན་པས།དགེ་རྒན་ཡང་ཚེ་སྲོག་གི་འཕར་རྩ་དྲག་ཏུ་ལྡིང་བཞིན་པའི་མི་ཞིག་ཡིན་ཞིང་།དེང་རབས་ཀྱི་སློབ་གྲྭ་དག་ཏུ་བགྲང་བྱ་དྲུག་ཅུར་བརྒལ་པའི་དགེ་རྒན་རྒན་གྲས་ཀྱི་རིགས་ནི་ཧ་ཅང་ཉུང་བས།དགེ་རྒན་ཞིག་ཡིན་ན་མཛེས་སྤྲས་ལ་མི་དགའ་བ་དང་།རང་ཤེད་སྣང་མཐོ་བྱ་ལ་མ་དགའ་བ་མ་ཡིན་ལ་དེ་ལྟར་གཏན་བྱ་མི་ཆོག་པའང་མ་ཡིན་ཡང་།སློབ་མའི་མིག་དཔེ་བྱེད་པའི་དགེ་རྒན་ཞིག་ཏུ་གྱུར་ཚེ།སློབ་གྲྭ་རུ་སྡོད་དུས་སློབ་མའི་མདུན་དུ་གོན་པ་ཇི་ལྟར་གྱོན་ལུགས་དང་།བཟའ་བཏུང་གང་ལྟར་སྤྱོད་ལུགས་དང་བཅས་པར་གཟབ་གཟབ་བྱ་དགོས་པར་མ་ཟད།སློབ་ཁྲིད་བྱེད་པའི་དུས་སུ་སྐད་ཆ་ཇི་ལྟར་བཤད་པ་དང་།འཁྲིད་སྟངས་ཇི་འདྲར་བྱེད་པ་སོགས་ལ་དོ་ཁུར་ནན་མོ་བྱ་ཞིང་།ནམ་ཡང་ཁ་དན་དོན་ལ་གནས་ཤིང་།བཤད་པ་ལག་ཏུ་སྟོར་བའི་ལག་ལེན་པ་ཞིག་བྱ་བ་ལས།ཁ་སྟོང་ནང་ནས་ལ་རྒྱ་འདོན་མཁན་དང་།ལག་ལེན་མེད་པའི་སྟོང་གཏམ་ལབ་རྒྱག་མཁན་ཞིག་གཏན་ནས་མི་བྱ་བར།སློབ་ཁྲིད་ཀྱི་ཐད་དུ་དགེ་རྒན་དང་།སྤྱོད་ལམ་གྱི་ཆ་རུ་མིག་དཔེ།མི་གཤིས་ཀྱི་ཕྱོགས་སུ་དཔེ་ལྟོས་ཀྱི་ནུས་པ་བཏོན་ཏེ།ནམ་ཡང་རང་ཉིད་ཀྱི་ལུས་སེམས་དང་སྤྱོད་ལམ་སོགས་ལ་ཡང་ཡང་བརྟག་ཅིང་།སྤྱོད་པ་ལེགས་པ་དགེ་དང་།ཡོན་ཏན་ལྡན་པ་རྒན་ཞེས་པའི་ཚད་ལྡན་གྱི་དགེ་རྒན་ཞིག་བྱ་རྒྱུ་ནི།ལས་རིགས་འདི་ཡི་ཚད་གཞི་ཞིག་ཏུ་གཟུང་བར་བྱའོ།།